**KORRALDUS**

**Õhusaasteloa andmine**

**I ASJAOLUD**

Hiiu Mets OÜ (registrikood 14558444, aadress Tehase, Paluküla, Hiiumaa vald, 92420 Hiiu maakond) (edaspidi ka käitaja) esitas 18.08.2019 Keskkonnaametile (edaspidi ka loa andja) õhusaasteloa (alates 23.10.2019 paiksest heiteallikast saasteainete välisõhku väljutamise keskkonnaluba[[1]](#footnote-1), edaspidi õhusaasteluba) taotluse ja selle lisaks oleva lubatud heitkoguste projekti (edaspidi LHK projekt). Taotlus registreeriti Keskkonnaameti dokumendihaldussüsteemis numbriga 15- 2/19/13213. Käitaja taotleb õhusaasteluba Hiiu maakonnas Hiiumaa vallas, Palukülas Tehase (katastritunnus 63901:001:1463), Rebasemäe (katastritunnus 63901:001:1464) ja Tarmo (katastritunnus 63901:001:00912) kinnistutel paiknevatest heiteallikatest saasteainete välisõhku väljutamiseks. Käitaja taotleb õhusaasteluba tähtajatu kehtivusega.

Käitaja põhitegevusalaks on metsavarumine (EMTAK kood 02201). Õhusaasteluba taotletakse puittoodete tootmiseks (EMTAK kood 16291). Käitise tootmismaht on kuni 20 000 tonni puitgraanuleid aastas. Käitises on kaks heiteallikat, milleks on katlamaja ja kuivati. Katlamajas asub hakkpuidukatel Komforts soojussisendile vastava nimisoojusvõimsusega 2,94 MWth. Prognoositav kütuse kulu on kuni 10 000 tonni hakkpuitu aastas. Puitu kuivatatakse kuivatis temperatuuril 70ᵒ C. Hakkpuidu kuivatamisel tekib lenduvaid orgaanilisi ühendeid hinnanguliselt 0,4 grammi 1 kilogrammi kuiva puidu kohta. Käitaja poolt taotletavad välisõhku väljutatavate saasteainete aastased heitkogused on osakesi, summaarselt 14,254 tonni, sellest peenosakesi 11,6 tonni ja eriti peeneid osakesi 11,305 tonni, süsinikoksiidi 117,966 tonni, lämmastikoksiide 20,644 tonni, lenduvaid orgaanilisi ühendeid 26,86 tonni, ammoniaaki 3,637 tonni, vääveldioksiidi 1,081 tonni ja raskmetalle 60 kilogrammi.

Käitise tootmisterritooriumi ümbritsevad maatulundusmaad ja transpordimaa. Lähimad elamud asuvad käitise heiteallikatest *ca* 300-400 m kaugusel põhja- ja lõunasuunas. Käitis ei asu kaitse- ega hoiualal, Natura 2000 linnu- ega loodusalal. Käitise tootmisterritoorium piirneb ida- ja loodesuunas hariliku käoraamatu ja tumepunase neiuvaiba (III kategooria kaitsealused liigid) kasvualadega.

Loa andja kontrollis esitatud õhusaasteloa taotluse ja LHK projekti sisu vastavust keskkonnaministri 27.12.2016 määruses nr 74 „Õhusaasteloa taotlusele ja lubatud heitkoguste projektile esitatavad täpsustatud nõuded, loa taotluse ja loa vormid“ esitatud nõuetele. Loa andja juhtis 29.08.2019, 17.09.2019 ja 14.10.2019 kirjades nr 15-2/19/13213-2, 15- 2/19/13213- 4 ja 15-2/19/132136 käitaja tähelepanu mitmele puudustele õhusaasteloa taotluses ja LHK projektis. Loa andja palus käitajal saasteloa taotluses täiendada ja parandada õhusaasteloa taotluse tabelit 3.3.2. „Keskmise võimsusega põletusseade“, korrigeerida saasteloa taotluses ja LHK projektis põletusseadme soojussisendile vastavat nimisoojusvõimsust ja heiteallikast K-1 eralduvate saasteainete hetkelisi heitkoguseid, teha uued saasteainete hajumisarvutused, lisada täiendava heitallikana puidukuivati koos heiteallikast erakduvate saasteainete aastaste ja hetkeliste heitkogustega ning lisada LHK projekti lämmastikoksiidide ja peenosakeste hajumiskaardid.

Käitaja esitas korrigeeritud õhusaasteloa taotluse ja LHK projekti Keskkonnaametile 22.10.2019 nr 15-2/19/13213-7. Keskkonnaamet nõustus esitatud taotlusega ja teatas käitajale 23.10.2019 õhusaasteloa andmise menetluse algatamisest.

Keskkonnaseadustiku üldosa seaduse (edaspidi KeÜS) § 47 lõike 2 alusel avalikustab Keskkonnaamet teate õhusaasteloa taotluse menetlusse võtmise kohta ametlikus väljaandes Ametlikud Teadaanded (www.ametlikudteadaanded.ee) ja kohalikus või maakondlikus ajalehes. Sellest lähtuvalt avaldas Keskkonnaamet 30.10.2019 käitaja õhusaasteloa taotluse menetlusse võtmise teate ametlikus väljaandes Ametlikud Teadaanded. Sama teade ilmus ajalehes Hiiu Leht 25.10.2019. KeÜS § 47 lõike 21 kohaselt tasus ajalehes avaldamise kulud õhusaasteloa taotleja. Keskkonnaamet määras taotlusele ettepanekute ja/või vastuväidete esitamise ajaks 2 nädalat taotluse kättesaamisest arvates. Ettepanekuid ja/või vastuväiteid ei laekunud.

Keskkonnaamet saatis tulenevalt KeÜS § 43 lõikest 1 õhusaasteloa taotluse 24.10.2019 kirjaga nr 15-2/19/13213-10 Hiiumaa Vallavalitsusele arvamuse saamiseks. Kohalikul omavalitsusel on KeÜS § 43 lõike 2 kohaselt õigus esitada õhusaasteloa taotluse kohta arvamus ühe kuu jooksul taotluse saamisest arvates. Hiiumaa Vallavalitsus nõustus õhusaasteloa andmisega Hiiu Mets OÜ-le vastavalt käitaja taotlusele.

Keskkonnaamet teavitas 24.10.2018 kirjaga nr 15-2/19/13213-10 käitaja õhusaasteloa taotluse menetluse algatamisest KeÜS § 46 lõikes 1 nimetatud isikuid, saates vastava teate käitise tootmisterritooriumiga piirnevatele kinnisasja omanikele. Avalikustamise käigus huvitatud isikuid ei lisandunud*.* Ettepanekuid ja/või vastuväiteid ei laekunud.

KeÜS § 47 lõigete 2 ja 6 alusel avalikustab Keskkonnaamet teate õhusaasteloa andmise eelnõu valmimise kohta ametlikus väljaandes Ametlikud Teadaanded ja kohalikus või maakondlikus ajalehes. Sellest lähtuvalt avaldas Keskkonnaamet XX.12.2019 õhusaasteloa andmise eelnõu valmimise kohta teate ametlikus väljaandes Ametlikud Teadaanded. Sama teade ilmus ajalehes Hiiu Leht XX.12.2019. KeÜS § 47 lõike 21 kohaselt tasub ajalehes avaldamise kulud õhusaasteloa taotleja. Keskkonnaamet määras eelnõule ettepanekute ja/või vastuväidete esitamise ajaks kaks nädalat. Ettepanekuid ja/või vastuväiteid *laekus/ei laekunud.*

Vastavalt HMS § 11 ja § 40 lõikele 1 peab loa andja andma enne haldusakti väljastamist menetlusosalistele võimaluse esitada kirjalikus, suulises või muus sobivas vormis asja kohta oma arvamus ja vastuväited. Keskkonnaamet küsis XX.12.2019 kirjaga nr 15-2/19/13213-X käitajalt ja kohalikult omavalitsuselt arvamust ja vastuväiteid käesolevale õhusaasteloa eelnõule kahe nädala jooksul eelnõu kättesaamisest arvates. Ettepanekuid ja/või vastuväiteid *laekus/ei laekunud*.

**II KAALUTLUSED**

AÕKS § 89 kohaselt annab õhusaasteloa Keskkonnaamet. AÕKS § 2 kohaselt kohaldatakse õhusaasteloa taotluse menetlusele KeÜS 5. peatüki ja HMS sätteid, arvestades AÕKS-is sätestatud erisusi.

Käitajale on õhusaasteluba vajalik tulenevalt keskkonnaministri 14.12.2016 määruse nr 67 (edaspidi määrus nr 67) „Tegevuse künnisvõimsused ja saasteainete heidete künniskogused, millest alates on käitise tegevuse jaoks nõutav õhusaasteluba“ § 3 lõikest 1 ja §-st 2. Määruse nr 67 § 3 lõike 1 kohaselt on õhusaasteluba nõutav, kui põletusseadme soojussisendile vastav nimisoojusvõimsus kütuse põletamisel on võrdne või suurem kui 1 MWth. Käitises üks põletusseade, mille soojussisendile vastav nimisoojusvõimsus on suurem kui 1 MWth. Määruse nr 67 § 2 kohaselt on õhusaasteluba nõutav, kui käitise kõikidest ühel tootmisterritooriumil asuvatest heiteallikatest väljutatakse saasteaineid koguses, mis ületab määruse lisas nimetatud künniskogust. Käitaja poolt kuivatist välisõhku väljutatav lenduvate orgaaniliste ühendite aastane heitkogus on 25,189 tonni. Lenduvate orgaaniliste ühendite künniskogus on määruse nr 67 lisa kohaselt 0,5 tonni aastas.

AÕKS § 91 lõike 2 punkt 3 ja § 98 lõike 1 punkt 3 sätestab, et õhusaasteloa taotlusele ja LHK projekti ning õhusaasteloale tuleb kanda kõigist käitise tootmisterritooriumil paiknevatest heiteallikatest kokku iga väljutatava saasteaine nimetus ja andmed summaarse lubatud heitkoguse kohta tonnides kalendriaastas või vajaduse korral lühemas ajaühikus, kui saasteaine heitkogus on aastas vähemalt üks kilogramm.

Loa andja kontrollis õhusaasteloa taotluse ja LHK projekti vastavust keskkonnaministri 27.12.2016 määruses nr 75 (edaspidi määrus nr 75) „Õhukvaliteedi piir- ja sihtväärtused, õhukvaliteedi muud piirnormid ning õhukvaliteedi hindamispiirid“ sätestatud õhukvaliteedi piirväärtustele. AÕKS § 94 lõike 2 kohaselt ei tohi kõigist käitise tootmisterritooriumil paiknevatest heiteallikatest kokku iga välisõhku väljutatava saasteaine maksimaalne hetkeline heitkogus summaarselt ületada väärtust, mis võib põhjustada määruses nr 75 nimetatud õhukvaliteedi piirnormi ületamist väljaspool käitise tootmisterritooriumi. AÕKS § 10 lõike 3 kohaselt eeldatakse õhukvaliteedi piirvääruse ületamise korral olulise keskkonnahäiringu tekkimist. LHK projektis hinnati õhukvaliteedi taset arvutuslikult. Saasteainete hajumise arvutusliku hindamise tulemused näitasid, et käitaja tegevusega ei ületata ühegi saasteaine osas väljaspool käitise tootmisterritooriumi piiri õhukvaliteedi piirväärtusi.

LHK projektis esitatud andmetest nähtub, et käitise heiteallikatest välisõhku väljutatavatest saasteainetest on määrusega nr 75 õhukvaliteedile kehtestatud ühe tunni keskmisele piirväärtusele kõige lähemal lämmastikoksiidid, moodustades 50% (lähimate elamute juures 15%) lämmastikoksiididele kehtestatud ühe tunni keskmisest õhukvaliteedi piirväärtusest 200 µg/m3 ja 24,5% lämmastikoksiididele kehtestatud 24 tunni keskmisest õhukvaliteedi piirväärtusest 40 µg/m3. Peenosakeste maksimaalsed kontsentratsioonid moodustavad 31% (lähimate elamute juures 10%) peenosakestele kehtestatud 24 tunni keskmisest õhukvaliteedi piirväärtusest 50 µg/m3. Teiste saasteainete maksimaalsed kontsentratsioonid jäävad alla 6% kehtestatud piirväärtustest. Kuna kõigi käitisest välisõhku heidetavate saasteainete õhukvaliteedi tasemed jäävad madalaks, siis ei pea Keskkonnaamet vajalikuks hinnata õhukvaliteedi vastavust õhukvaliteedi piirväärtustele otseste mõõtmiste teel.

Määruse nr 74 § 14 kohaselt esitatakse LHK projektis andmed käitise tegevusega kaasneva võimaliku lõhnaaine esinemise kohta, mis võib põhjustada lõhnaaine häiringutaseme ületamise.

LHK projekti kohaselt on võimalikuks lõhnaallikaks märja hakkpuidu kuivatamine kuivatis. Kuivatatava hakkpuidu temperatuur hoitakse kuivatis alla 70°C. Madal temperatuur tagab tuleohutuse ja väldib hakkpuidu ülekuumenemisest tingitud ülemäärast kergesti lenduvate orgaaniliste ühendite emissiooni. Uuringud on näidanud, et eralduvate lenduvate orgaaniliste ühendite heide on võrreldav looduslike monoterpeenide emissiooniga metsas ja olulist lõhnahäöiringut ei põhjusta.

Määruse nr 74 § 15 kohaselt tuleb LHK projektis anda müra võimaliku esinemise hinnang, milles esitatakse andmed müraallikate kohta, mis võivad põhjustada normtaseme ületamist. Müra allikateks on peamiselt laaduri liikumine tootmisterritooriumil, hakkurid ja haamerveski. Kuna käitis on ümbritsetud metsaga ja elamud asuvad kaugel (lähim elamu müraallikatest 350 m kaugusel), siis on müra normtaseme ületamine väljaspool käitise tootmisterritooriumi vähetõenäoline. Käitis töötab alates 2017. aastast ja selle aaja jooksul ei ole Terviseamet käitise tegevuse kohta müra kaebusi saanud.

Käitise tegevus ei kuulu keskkonnamõju hindamise ja keskkonnajuhtimissüsteemi seaduse (edaspidi KeJHS) § 6 lõikes 1 nimetatud olulise keskkonnamõjuga tegevuste hulka, mille korral tuleb KeJHS § 3 kohaselt keskkonnamõju hinnata. Vabariigi Valitsuse 29.08.2005 määruse nr 224 “Tegevusvaldkondade, mille korral tuleb anda keskkonnamõju hindamise vajalikkuse eelhinnang, täpsustatud loetelu1” § 2 punkti 1 kohaselt tuleb keskkonnamõju hindamise algatamist kaaluda, kui soojuselektrijaama või muu põletusseadme rajamisel (püstitamisel) või laiendamisel ning elektri- või soojusenergia tootmisel on põletusseadmete summaarne soojussisendile vastav nimisoojusvõimsus 50-299 MW. Kuna käitise põletusseadmete summaarne soojussisendile vastav nimisoojusvõimsus 2,94 MWth jääb alla nimetatud künnise ning heiteallikatest välisõhku väljutatavate saasteainete koostis ja kogused vastavad kehtivatele normatiividele ja õhukvaliteedi piirväärtusi ei ületata, käitise tegevus ei põhjusta LHK projekti kohaselt lõhna- ega mürahäiringuid ning käitise tegevusega kaasneb eeldatavalt väheoluline negatiivne keskkonnamõju, siis keskkonnamõju hindamise vajalikkuse eelhinnangu andmist õhusaasteloa taotlusele vajalikuks ei peetud ja keskkonnamõju hindamist ei algatanud.

Õhusaasteloa omajale rakenduvad kõik asjakohased õigusaktides sätestatud õigused ja kohustused. Keskkonnaamet on seisukohal, et seadusandlusest tulenevaid otsekohalduvaid nõudeid ei ole otstarbekas õhusaasteloale kanda.

Käesoleva otsusega antav õhusaasteluba nr L.ÕV/333489 annab käitajale õiguse Hiiu maakonnas Hiiumaa vallas, Palukülas Tehase (katastritunnus 63901:001:1463), Rebasemäe (katastritunnus 63901:001:1464) ja Tarmo (katastritunnus 63901:001:00912) kinnistutel asuva põletusseadme (soojussisendile vastava nimisoojusvõimsusega 2,94 MWth) käitamiseks ja aastas 10000 tonni hakkpuidu põletamiseks ning 97000 tonni hakkpuidu kuivatamiseks puidukuivatis. Loaga kehtestatakse heiteallikatele aastased ja hetkelised saasteainete heitkogused.

**III OTSUSTUS**

Lähtudes eeltoodust, käitaja taotlusest ja tuginedes atmosfääriõhu kaitse seaduse § 89, keskkonnaseadustiku üldosa seaduse § 59 lõige 2 punktile 4 ja § 59 lõikele 4 ning Keskkonnaameti peadirektori 07.11.2019 käskkirja nr 1-1/19/205 “Regioonide põhimääruste kinnitamine” lisa 2 „Keskkonnaameti Lääne regiooni põhimäärus“ punktidele 2.1 ja 3.5.8 **otsustan:**

1. Anda Hiiu Mets OÜ-le (registrikood 14558444, aadress Tehase, Paluküla, Hiiumaa vald, 92420 Hiiu maakond) tähtajatu kehtivusega õhusaasteluba nr L.ÕV/333489 Hiiu maakonnas Hiiumaa vallas Palukülas Tehase (katastritunnus 63901:001:1463), Rebasemäe (katastritunnus 63901:001:1464) ja Tarmo (katastritunnus 63901:001:00912) kinnistutel paiknevatest heiteallikatest saasteainete välisõhku väljutamiseks. Õhusaasteluba nr L.ÕV/333489 hakkab kehtima alates 01.01.2020.
2. Avalikustada Hiiu Mets OÜ-le õhusaasteloa andmine ametlikus väljaandes Ametlikud Teadaanded ja ajalehes Hiiu Leht.
3. Teha käesolev korraldus teatavaks Hiiu Mets OÜ-le, Hiiumaa Vallavalitsusele ja Keskkonnainspektsioonile.
4. Teha õhusaasteluba nr L.ÕV/333489 kättesaadavaks Keskkonnaameti keskkonnateenuste portaalis (<https://eteenus.keskkonnaamet.ee/>).
5. Käesolev korraldus jõustub teatavakstegemisest.

Käesolevat korraldust on võimalik vaidlustada 30 päeva jooksul korralduse teatavaks tegemisest arvates, esitades vaide korralduse andjale haldusmenetluse seaduses sätestatud korras või kaebuse halduskohtusse halduskohtumenetluse seadustikus sätestatud korras.

Sulev Vare

juhataja

Lääne regioon

Saata: Hiiu Mets OÜ, Hiiumaa Vallavalitsus, Keskkonnainspektsioon

Liia Krumm

välisõhuspetsialist

Lääne regioon

1. Keskkonnaministri 23.10.2019 määrus nr 56 „Keskkonnaloa taotlusele esitatavad nõuded ja loa andmise kord ning keskkonnaloa taotluseja loa andmekoosseis“ 4. peatükk [↑](#footnote-ref-1)